b"\n_START_ARTICLE_\nHematopoesi\n_START_PARAGRAPH_\nL'hemopoesi o hematopoesi (del gr.  \xce\xb1\xe1\xbc\xb7\xce\xbc\xce\xb1,-\xce\xb1\xcf\x84\xce\xbf\xcf\x82-, 'sang' i  \xcf\x80\xce\xbf\xce\xaf\xce\xb7\xcf\x83\xce\xb9\xcf\x82 , 'creaci\xc3\xb3') \xc3\xa9s el proc\xc3\xa9s de formaci\xc3\xb3, desenvolupament i maduraci\xc3\xb3 dels elements figurats o c\xc3\xa8l\xc2\xb7lules sangu\xc3\xadnies presents a la sang (eritr\xc3\xb2cits, leuc\xc3\xb2cits i plaquetes) a partir d'un precursor cel\xc2\xb7lular com\xc3\xba i indiferenciat conegut com a c\xc3\xa8l\xc2\xb7lula mare hematopo\xc3\xa8tica pluripotencial, unitat formadora de clons, hemocitoblast o  stem cell ._NEWLINE_Les c\xc3\xa8l\xc2\xb7lules mare, que en l'adult es troben a la medul\xc2\xb7la \xc3\xb2ssia vermella, s\xc3\xb3n les responsables de formar totes les c\xc3\xa8l\xc2\xb7lules i derivats cel\xc2\xb7lulars que circulen per la sang. Les c\xc3\xa8l\xc2\xb7lules sangu\xc3\xadnies s\xc3\xb3n degradades per la melsa i els macr\xc3\xb2fags del fetge. Aquest \xc3\xbaltim tamb\xc3\xa9 elimina les prote\xc3\xafnes i altres subst\xc3\xa0ncies de la sang.\n_START_SECTION_\nMielopoesi\n_START_PARAGRAPH_\nLa mielopoesi \xc3\xa9s el proc\xc3\xa9s que d\xc3\xb3na lloc a la generaci\xc3\xb3, desenvolupament i maduraci\xc3\xb3 del component mieloide de la sang: eritr\xc3\xb2cits, plaquetes, neutr\xc3\xb2fils, bas\xc3\xb2fils, eosin\xc3\xb2fils i mon\xc3\xb2cits. A cada tipus mieloide li correspon respectivament un proc\xc3\xa9s generatiu diferent.\n_START_SECTION_\nGranulopoesi\n_START_PARAGRAPH_\nLa granulopoesi \xc3\xa9s el proc\xc3\xa9s que permet la generaci\xc3\xb3 dels granul\xc3\xb2cits polimorfonuclears de la sang: neutr\xc3\xb2fils, bas\xc3\xb2fils i eosin\xc3\xb2fils._NEWLINE_Es genera a partir de la l\xc3\xadnia mieloide. El primer estadi en la seva diferenciaci\xc3\xb3 \xc3\xa9s el mieloblast, que es diferencia a promiel\xc3\xb2cit i genera les granulacions azur\xc3\xb2files prim\xc3\xa0ries dels polimorfonuclears. Aquest, al seu torn, es diferencia a miel\xc3\xb2cit que genera granulacions secund\xc3\xa0ries espec\xc3\xadfiques per a cada un; aix\xc3\xad, depenent dels gr\xc3\xa0nuls secundaris generats es convertir\xc3\xa0 en metamiel\xc3\xb2cit bas\xc3\xb2fil, acid\xc3\xb2fil o neutr\xc3\xb2fil. En el desenvolupament del neutr\xc3\xb2fil, el nucli adopta una conformaci\xc3\xb3 en banda per despr\xc3\xa9s convertir-se en neutr\xc3\xb2fil madur segmentat. La granulopoesi es caracteritza per l'augment en la relaci\xc3\xb3 nucli/citoplasma, la desaparici\xc3\xb3 dels nucl\xc3\xa8ols i la condensaci\xc3\xb3 de la cromatina.\n_START_SECTION_\nMonopoesi\n_START_PARAGRAPH_\nLa monopoesi \xc3\xa9s la formaci\xc3\xb3 dels mon\xc3\xb2cits. S\xc3\xa8rie monoc\xc3\xadtica:_NEWLINE_els mon\xc3\xb2cits tenen un origen medul\xc2\xb7lar, sent l'element m\xc3\xa9s jove el monoblast. Aquesta c\xc3\xa8l\xc2\xb7lula origina el promon\xc3\xb2cit, recognoscible en la medul\xc2\xb7la \xc3\xb2ssia, que en el seu pas hemoperif\xc3\xa8ric es transforma en mon\xc3\xb2cit i finalment migra als teixits originant els histi\xc3\xb2cits i macr\xc3\xb2fags.\n_START_SECTION_\nLimfopoesi\n_START_PARAGRAPH_\nLa limfopoesi \xc3\xa9s el proc\xc3\xa9s del desenvolupament hematopo\xc3\xa8tic, en qu\xc3\xa8 es formen els limf\xc3\xb2cits i c\xc3\xa8l\xc2\xb7lules Natural Killer (NK) a partir d'una c\xc3\xa8l\xc2\xb7lula mare hematopo\xc3\xa8tica. Cadascuna de les c\xc3\xa8l\xc2\xb7lules que es formen (limf\xc3\xb2cits B, limf\xc3\xb2cits T i c\xc3\xa8l\xc2\xb7lules Natural Killers), t\xc3\xa9 una g\xc3\xa8nesi i proc\xc3\xa9s de maduraci\xc3\xb3 independent, que culmina en diferents \xc3\xb2rgans._NEWLINE_La diferenciaci\xc3\xb3 de les c\xc3\xa8l\xc2\xb7lules limfoc\xc3\xadtiques es desenvolupa a la medul\xc2\xb7la \xc3\xb2ssia (\xc3\xb2rgan hematopo\xc3\xa8tic principal), encara que la maduraci\xc3\xb3 dels limf\xc3\xb2cits T i B, es produeix en diferents \xc3\xb2rgans: limf\xc3\xb2cits B, a la melsa; limf\xc3\xb2cits T, en el tim."